Presidentti Donald Trump on jälleen hämmästyttänyt suurta yleisöä ja tiedeyhteisöä pohdinnallaan koronaviruksen hoitokeinoista.

Torstain lehdistötapaamisessa Valkoisessa talossa Trump yhdisti polveilevassa puheessaan arvioita, voisivatko ultaviolettivalo ja kuumuus toimia viruksen nujertamisessa.

– Oletetaan, että kehoon kohdistetaan UV-valoa tai muuten kovaa valoa. Tietääkseni ette ole tätä testanneet, mutta testaatte. Sitten ehdotin, että entä jos tuotte valon kehon sisään, minkä voi tehdä ihon läpi tai jollain muulla tavalla. Ja luullakseni aiotte testata sitäkin. Kuulostaa mielenkiintoiselta.

Trump myönsi, ettei ole lääkäri, mutta toivoi, että tutkijat testaisivat ideaa.

Presidentti asetti yllätyskysymyksellään vaikeaan tilanteeseen myös koronaviruksen koordinointiohjelman johtajan, Deborah Birxin, joka onnistui puhumaan itsensä ulos tilanteesta.

Presidentin ajatuksenjuoksu perustui ilmeisimmin erään amerikkalaisviranomaisen käsitykseen, että virus vaikuttaisi tuhoutuvan nopeammin auringonvalossa, kuumuudessa ja kosteudessa eli pandemia voisi hellittää kesäkuukausina.

Valohoidon ohella presidentti kohotutti kuulijoiden kulmakarvoja esittämällä desinfiointiaineen ruiskuttamista koronapotilaiden kehoon.

– Desinfiointiaine nujertaa viruksen minuutissa. Onko keinoa tehdä jotakin sellaista, ruiskuttaa sitä sisään tai... puhdistaa?

Trump: Se oli sarkasmia

Muun muassa brittiläinen puhdistusainevalmistaja Reckitt Benckiser, joka valmistaa esimerkiksi Dettolia ja Lysolia, varoitti perjantaina, (siirryt toiseen palveluun) että desinfiointiaineita ei missään nimessä pidä niellä tai ruiskuttaa elimistöön.

Trump selitti perjantaina, että hänen kommenttinsa desinfiointiaineista kehon sisällä olivat olleet "sarkastisia". Näin siitä huolimatta, että hän oli tiedotustilaisuudessaan kohdistanut ehdotuksensa suoraan omille virkamiehilleen.

Trump sanoo, ettei hän kehota ihmisiä nielemään desinfiointiainetta.

Sosiaalinen media tulvi kommentteja aiheesta, muun muassa tunnisteella #Disinfectant. Twitter ilmoitti Reutersin kysymykseen asiasta, ettei se estä Trumpin puheesta tehtyjä videoklippejä, koska ei pidä niitä suorina kehotuksina ruiskuttaa kehoon vaarallisia desinfiointiaineita.

Tutkijat tyrmäsivät jälleen Trumpin puheet vaarallisina

Heti Trumpin lehdistötapaamisen jälkeen useat yhdysvaltalaistutkijat kiirehtivät kumoamaan presidentin lausumat hoitosuositukset.

Tutkijat varoittivat ultraviolettivalon käyttämisen vaaroista. Käytölle ei ole mitään tieteellistä näyttöä.

Amerikkalaisen NBC-televisioyhtiön käyttämä (siirryt toiseen palveluun) kansanterveyden asiantuntija ja keuhkolääkäri Vin Gupta piti ehdotusta puhdistusaineiden nielemisestä tai ruiskuttamisesta kehoon vastuuttomana ja vaarallisena:

– Se on yleinen menetelmä, jota itsemurhaa yrittävät ihmiset käyttävät.

Amerikkalainen keuhkotautilääkäri John Balmes varoitti Bloombergin haastattelussa (siirryt toiseen palveluun), että jopa desinfiointiaineiden höyryjen hengittely on vaarallista.

– Edes laimennettu valkaisuaine tai isopropyyli ei ole turvallista. Ajatuskin on täysin naurettava, sanoi Balmes.

Kalifornian yliopiston professori Robert Reich, joka on myös entinen työministeri, twiittasi, että Trump vaarantaa puheillaan kansanterveyden. Hän kehotti yleisöä välttämään tätä propagandaa.

Viime viikkoina useat osavaltiot ovat lopettaneet Trumpin päivittäisten puheiden esittämisen julkisissa verkoissaan, koska asiantuntijoiden mukaan ne aiheuttavat epävarmuutta ja sekaannusta kansalaisten joukossa.

Kuukausi sitten Trump neuvoi koronaan sairastuneita ottamaan malarialääkettä (siirryt toiseen palveluun) virustaudin hoitoon.

Pian Trumpin puheiden jälkeen arizonalaismies kuoli (siirryt toiseen palveluun), kun hän omatoimisesti yritti hoitaa itseään klorokiinifosfaatilla. Hänen vaimonsa selvisi hengissä, ja sanoi pariskunnan saaneen idean Trumpin kommenteist (siirryt toiseen palveluun)a.

Hydroksiklorokiinin vaikutusta selvitetään, mutta mitään näyttöä sen tehosta ei vielä ole.

Lue lisää:

Aids-pioneeri Deborah Birxin tehtävä on olla järjen ääni Yhdysvaltain koronataistossa – 6 kiinnostavaa asiaa Trumpin koronakuiskaajasta

Trump keskeyttää rahoituksen Maailman terveysjärjestölle – Yhdysvallat tekee selvityksen järjestön toimista

Kirjeenvaihtajalta: Trumpilla on pakottava tarve löytää syntipukki koronaan – tähtäimessä on nyt Maailman terveysjärjestö WHO

Trumpin vävypoika keittää Yhdysvaltain koronasoppaa eikä lopputulos vakuuta – sooloilu kiristää myös osavaltioiden kilpaa suojavarusteista

Kirjeenvaihtajalta: Trump havahtui pääsiäisaikataulunsa mahdottomuuteen koronarajoitusten purkamisessa

Lähteet: AP, Reuters